google/wiki40b huggingface dataset:
Vladimiro-Suzdalės kunigaikštystė

Įkūrimas

Ją įkūrė Naugardo slavėnai ir krivičiai merių žemėse, kolonizuotose X a. pab., kurios buvo vadinamos zalesje (t. y. "už miško").
Pirmieji žymesni šios valstybės valdovai buvo Vladimiro Monomacho sūnus Jaropolkas (valdė 1093 – 1125 m.) ir Jurijus Dolgorukis (1125 – 1157 m.), šiam valdant kunigaikštystė tapo nepriklausoma nuo Kijevo Rusios.

Klestėjimas

XI–XII a. valstybės žemės plėtėsi, įkurti nauji miestai. 1157 – 1174 m. valdęs Andrejus Bogoliubskis pradėjo tituluotis didžiuoju kunigaikščiu (XIII–XIV a. Vladimiro didžiojo kunigaikščio titulas buvo aukščiausias šiaurės rytų Rusijoje). 1299 m. Vladimiro-Suzdalės kunigaikštystė tapo visos Rusios religiniu centru. 1169 – 1170 m. į jo valdžią pateko Kijevas ir Naugardas, Kijevo miesto reikšmė sumenko, o iškilo Vladimiras. Klestėjo amatai, architektūra, dailė.
Valstybė labiausiai iškilo valdant Vsevolodui Didžiajam Lizdui (1176–1212 m.) ir jo palikuonims, tuomet Vladimiro-Suzdalės įtakoje buvo Riazanė, Naugardas, Černigovas, kuriam laikui ir Haličas, Smolenskas.
Po Vsevolodo mirties jo sūnums atskirtos Rostovo kunigaikštystė (1207 m.) ir Suzdalės kunigaikštystė (1217 m.).

Skaidymasis ir nuosmukis

1238 m. valstybę nusiaubė ir užėmė Aukso Orda, kuri sunaikino didžiausius miestus. Vsevolodo sūnus Jurijus pralaimėjo ir buvo užmuštas kare su mongolais. Po jo mirties 1243 m. Vladimiro sostą užėmė brolis Jaroslavas. Jis buvo priverstas pripažinti Aukso Ordos viešpatavimą. Nors 1262 m. Vladimiro kunigaikštis Aleksandras Neviškis sumušė mongolus, jo pergalė buvo laikina.
Po šių istorinių kataklizmų kunigaikštystė subyrėjo į keliolika dalinių kunigaikštysčių. Tai buvo: Galičo, Gorodeco, Dmitrovo, Kostromos, Maskvos, Perejeslavo, Rostovo, Starodubo, Suzdalės, Tverės, Ugličiaus, Jurjevo ir Jaroslavlio kunigaikštystės. Jos buvo nepriklausomos, tačiau formaliai virš jų valdžią visada turėjo vienas kunigaikštis, skiriamas Aukso Ordos ir tituluojamas Vladimiro didžiuoju kunigaikščiu. Tačiau jie ilgainiui ėmė reziduoti savo kunigaikštysčių sostinėse, o ne Vladimire.
Nuo 1325 m. regione galiausiai įsigalėjo Maskvos didžioji kunigaikštystė.
Vladimiro-Suzdalės kunigaikštystėje pradėjo formuotis didžiarusių tautybė, jos kunigaikščiai pirmieji ėmė vienyti Rusios žemes, o valstybės vakarinėje dalyje įkurta Maskva iškilo XV a. ir tęsė žemių vienijimą
Krema

Istorija

Krema atsirado lombardams VI a. įsiveržus į Italiją. Krem jų kalba reiškia „maža kalva“. Tačiau šia kilme abejojama, nes aplink nėra aukštesnės kalvos. Kitos teorijos: miesto pavadinimas reiškia pasienį arba Krema atsirado, kai Vakarų Romos imperijos sostinė buvo Milanas. Netgi manoma, kad keltų ar etruskų laikais čia buvo gyvenvietė.
Krema pirmąkart minima XI a. kaip Kamisano grafų valda. Tuo metų miestą valdė Toskanos margrafas Bonifacas ir jo dukra Matilda, kuri 1098 m. Kremą padovanojo Kremonos vyskupui. Tuo laiku miestas suklestėjo dėl žemės ūkio, o vienuoliai įdiegė avių auginimą dėl vilnos, kuris buvo svarbus pajamų šaltinis iki XIX a.
1159 m. Kremai sudarius sąjungą su Milanu prieš gibelinų Kremoną miestą sugriovė Šv. Romos imperatorius Frydrichas I Barbarosa po itin žiaurios apgulties. 1185 m. Konstancos taikos sutartis leido Kremai atstatyti pilį. Imperatorius Henrikas VI vėliau atidavė miestą sąjungininkei Kremonai. Po to Krema tapo laisvu miestu, kuriame vyko įprasti to meto Italijai partizaniniai susirėmimai. Nepaisant to atsirado naujos sienos, grioviai ir vartai (1199 m.), buvo iškasti kanalai žemės ūkiui. XIII a. buvo pastatyta katedra ir Pretorių rūmai.
Nepriklausomybė baigėsi 1335 m., kai miestą užėmė Viskončiai, valdę iki amžiaus pabaigos. 1361 m. Kremoj siautė Juodoji mirtis. Po to trumpai valdė gvelfų Benzoni šeima. Po to valdė Viskončiai, o nuo 1449 m. - Venecijos respublika.
Kadangi Krema priklausė Venecijai, nepatyrė ekonominio nuosmukio, kankinusio ispanų valdomą Milano kunigaikštystę. Plati autonomija leido tęsti statybas. Buvo pastatytos naujos sienos, atstatiti Rotušė (1525–1533 m.), Veskovile ir kiti rūmai.
XVII a. prasidėjo nuosmukis, nes smuko pramonė, nors žemės ūkis vis dar klestėjo. 1796 m. įkurta Žemės ūkio akademija. Žlugus Venecijos respublikai 1797 m., prancūzai įkūrė Kremos savivaldybę. Iš pradžių miestas priklausė Kremos-Lodžio provincijai, vėliau - Kremonos. 1814 m. Krema atiteko austrams.
Per Italijos suvienijimą Krema buvo prijungta prie Italijos.
Aukštutinė Korsika

Istorija

Įsteigtas 1976 m. sausio 1 d. pagal 1975 m. gegužės 15 d. įstatymą, 1793–1811 m. gyvavusio Golo departamento ribose.

Geografija

Aukštutinės Korsikos departamentas ribojasi su Pietų Korsika ir Tirėnų jūra, kuri yra Viduržemio jūros dalis.

Kultūra

1973 m. Dominikas Matejis įsteigė Korsikos kultūros asociaciją, o ši 1981 m. kultūros centrą UNA VOLTA, kuris pradėjo praktiškai ir profesionaliai saugoti ir puoselėti salos gyventojų sukauptą kultūrinį ir etnografinį palikimą. Įsteigta meno ateljė, jaunimo teatras, šiuolaikinio meno ir fotografijos ekspozicijos, piešimo ateljė daugelyje mokyklų.

Politika

Departamentą Prancūzijos senate atstovauja Polis Natali, Atstovų rūmuose – Emilis Cukarelis ir Polis Džiakobis.
Generalinę tarybą sudaro 30 narių, kurių po pusę renkami kas trejus metus šešerių metų kadencijai.
Žytkavičai

Istorija

Žytkavičai rašytiniuose šaltiniuose minimi nuo 1500 m. Miesto statusą įgijo 1971 m.
LKL 2014–2015 m. sezonas

LKL 2014–2015 metų sezonas – 22-as lygos sezonas, kuriame varžosi 11 pajėgiausių šalies krepšinio klubų. Reguliarusis sezonas prasidėjo rugsėjo 24 dieną ir tęsėsi iki balandžio 28 dienos. Į atkrintamąsias varžybas pateko aštuonios geriausios reguliariojo sezono komandos.

Klubų kaita

2014 m. vasarą LKL licencija buvo atimta iš Palangos „Palangos“ klubo, kuris ją buvo perleidęs Kauno „LSU-Atletui“, praėjusį sezoną užėmusiam paskutinę poziciją. Licencija taip pat buvo atimta iš Vilniaus „Sakalų“ komandos, kuri pernai nedalyvavo pirmenybėse, tačiau per suteiktą vienerių metų laikotarpį nepadengė bent jau dalies 2 milijonus litų siekiančios skolos. Taip pat Lietuvos krepšinio lygos posėdžio metu nuspręsta, kad NKL čempionė Mažeikių „Mažeikių“ komanda kitą sezoną rungtyniaus LKL pirmenybėse. Mažeikiškiai ir pernai beldėsi į stipriausios šalies lygos duris, tačiau tuomet buvo nepriimti dėl LKL reikalavimų neatitinkančios namų arenos.

Sezono nutarimai

Lietuvos krepšinio lygos posėdyje, vykusiame liepos 25 dieną buvo nubraižytos ateinančio sezono gairės. Paaiškėjo, kad turnyro formatas liks nepakitęs – klubai rungtyniaus keturių ratų sistema. Praeitame sezone taikyta išimtis - Europos turnyruose rungtyniaujančios ekipos rungtyniavo tik po 2 ratus - taikoma nebebus. Reguliaraus sezono galutinė turnyrinė lentelė bus sudaroma pagal iškovotų pergalių kiekį. Aštuonios pajėgiausios reguliaraus sezono komandos pratęs kovą dėl čempiono vardo atkrintamosiose varžybose. Ketvirtfinaliai, pusfinaliai ir mažasis finalas bus žaidžiami iki trijų, o didysis finalas iki keturių pergalių. Namų aikštės pranašumas suteikiamas komandai, reguliariajame sezone užėmusiai aukštesnę vietą. Nutarimas dar kartą pakartotas rugpjūčio pabaigoje vykusiame LKL valdybos posėdyje.

Kiti apdovanojimai

Geriausiai besiginantis krepšininkas - Robertas Javtokas, (Kauno „Žalgiris“); 

Geriausias jaunasis krepšininkas - Lukas Lekavičius, (Kauno „Žalgiris“); 

Garbingiausias lygos krepšininkas - Mindaugas Lukauskis, (Vilniaus „Lietuvos rytas“);
Geriausia lygos organizacija - Utenos „Juventus“.
Vytautas Brazdylis

Biografija

1964–1966 m. mokėsi Maskvos choreografijos mokykloje. 1966–1973 m. LSSR operos ir baleto teatro baleto solistas. 1974–1978 m. mokėsi Leningrado N. Rimskio-Korsakovo konservatorijoje. 1978–1980 m. LSSR operos ir baleto teatro baletmeisteris, 1980–1991 m. vyr. baletmeisteris. Nuo 1992 m. Lietuvos muzikos ir teatro akademijos dėstytojas, Vilniaus baleto mokyklos (nuo 2001 m. Nacionalinė Mikalojaus Konstantino Čiurlionio menų mokykla) meno vadovas.
Pastatymams būdinga santūrus emocingumas, šiuolaikinio šokio plastikos elementai. Gastroliavo Europoje, Pietų Amerikoje, JAV, Rusijoje, Jungtiniuose Arabų Emyratuose.
Martyniškiai

Istorija

XX a. pradžioje minimas Martyniškių dvaras. Veikė 1902 m. įsteigta mokykla.
Porco Rosso

Siužetas

Veiksmas vykta tarpukario laikotarpiu Adrijos jūroje. Porco sureaguoja į radijo pranešimą apie kelto užpuolimą, kurį inicijavo vadinamoji Mamma Aiuto gauja. Sėkmingai įveikęs piratus, Porco nuskrenda iki Adriano viešbučio, priklausančio jo draugei Džinai. Viešbučio restorane, kuriame dažnai lankosi lakūnai iš viso Adrijos jūros regiono, piratų gaujų vadeivos nusamdo arogantišką amerikiečių lakūną Kurtį nužudyti Porco.
Laikui einant Kurtis įsimyli Džiną, bet susierzina matydamas, kad jai patinka Porco. Taip judviejų konfliktas greitai tampa ir kova dėl meilės. Kurčiui pavyksta susekti į Milaną vykstantį Porco, ir jis pašauna varžovo lėktuvą, tvirtindamas, kad Porco žuvo. Tačiau Porco išgyvena, deja lėktuvo fiuzeliažas – visiškai sugadintas. Porco lėktuvo likučius atgabena į Milaną pas savo mechaniką Piccolo ir jo anūkę Fio. Suremontavęs lėktuvą sprunka, mat Italijoje jis persekiojamas kaip oro pajėgų dezertyras.Tuo tarpu į valdžią atėję fašistai visaip bando Porco pričiupti...

Atsiliepimai

„Porco Rosso“ 1992 m. buvo pelningiausias filmas Japonijoje, uždirbęs 2,8 mlrd. jenų pajamų. 1993 m. Tarptautiniame Ansi animacinių filmų festivalyje buvo išrinktas metų filmu (Prix du long métrage). Britų žurnalo „Time Out“ animacinių filmų 50-tuke jam atiteko 30 vieta.
Mis Pasaulis 1997

Regionų nugalėtojos

Afrika: Jessica Motaung (PAR)
Amerika: Sallie Toussaint (JAV)
Azija ir Okeanija: Diana Hayden (Indija)
Karibai: Michelle Moodie (Jamaika)
Europa: Çağla Şıkel (Turkija)
Didbutelis

Didbutelis (angl. carboy, demijohn) – talpyklė didelis butelis, paprastai 20-60 litrų talpos, nors kartais didbuteliais vadina butelius pradedant vieno galono (3,8 l) ar 5 litrų talpa. Didžiausi didbuteliai būna 25 l talpos.
Didbuteliai pirmiausia naudojami skysčių (vandens, chemikalų) pervežimui ir laikymui. Polipropileniniuose didbuteliuose laboratorijose paprastai laiko ir gabena distiliuotą vandenį. Tokie buteliai paprastai pripildomi per viršų (per kakliuką), o vanduo išleidžiamas pro čiaupą apatinėje dalyje.
Dažnai didbuteliuose gamina namų gamybos gėrimus (vyną, girą ir pan.).

Gėrimų gamyba

Stikliniuose ir plastikiniuose didbuteliuose gamina vyną, midų, girą, alų. Tokius butelius paprastai užkemša guminiais ar pan. kamščiais, neleidžiančiais į rūgstantį gėrimą patekti bakterijoms ir deguoniui.
Darant naminį alų didbuteliuose dažnai atlieka pirminį rauginimą, o po to perpila į kitus didbutelius ar paprastus butelius išlaikymui.
Gėrimų gamyboje naudojami didbuteliai dažnai apipinami vytelėmis.
D. Britanijoje 4,5 l talpos didbuteliai, naudojami gėrimų gamyboje, vadinami demijohn.

Naudojimas laboratorijose

Šiuolaikinėse laboratorijose paprastai naudojami plastikiniai didbuteliai, nors daug kur iki šiol tebenaudojami stikliniai didbuteliai, pagaminti iš nedužaus ir rūgštims bei halogenidams atsparaus stiklo.
Laboratoriniuose didbuteliuose paprastai laiko tirpiklius ar dejonizuotą vandenį. Tokie didbuteliai dažnai turi čiaupelius turiniui pilstyti. Laboratorijose į didbutelius dažnai pila atliekinius tirpiklius ir kitas chemines atliekas.
Čiūtelių vėjo jėgainių parkas

Pajėgumai

Parke instaliuota 17-a „Enercon GmbH“ koncerno E82 E2 turbinų, kurių kiekvienos pajėgumas – 2,3 MW. Bokštų aukštis – 108 m. Čiūtelių vėjo jėgainių parkas pradėtas statyti 2010 m. lapkritį. Per 2004 m. metus parkas pagamino daugiau nei 98 GWh elektros energijos. 2012 m. užbaigus statybos darbus Čiūtelių vėjo jėgainių parkas tapo didžiausia vėjo ferma šalyje.
Kybartų Šv. Aleksandro Neviškio cerkvė

Istorija

Cerkvė pastatyta 1870 m. geležinkeliečiams. Lėšas (15 000 rublių) ir žemę skyrė caro valdžia. I pasaulinio karo metu vokiečiai cerkvę buvo pavertę sandėliu.
1919 m. pradžioje vidaus reikalų ministerija cerkvę, mokyklos pastatą ir 2 parapijos namus su žeme perdavė Seinų vyskupijai. Įkurta bažnyčia. Tuo metu apie 420 stačiatikių rinkdavosi maldai nuomojamose patalpose. Jie daug kartų kreipėsi į valdžią gražinti cerkvę. Pastatui reikėjo kapitalinio remonto. 1929 m. katalikų parapija iš finansų ministerijos išsireikalavo gauti paskolą naujai bažnyčiai statyti. Tada apgriuvusi cerkvė ministrų kabineto nutarimu grąžinta stačiatikiams. 1935 m. atnaujinta cerkvė iškilmingai pašventinta.
Theatrum orbis terrarum

Theatrum orbis terrarum – Abrahamo Ortelijaus 1570 m. sukurtas atlasas. Laikomas pirmuoju moderniu atlasu su tokio paties dydžio žemėlapiais ir tuo metu atrastų pasaulio kraštų aptarimu. Prasideda viso pasaulio, o po jo atlasą sudaro visų žemynų (išskyrus tuo metu neatrastą Antarktidą) žemėlapiai.

Sandara

Europos žemėlapis labai panašus į 1554 m. sukurtą G. Merkatoriaus. Tačiau daugėjant žinių apie Naująjį pasaulį pakeistas kitu. 
Pietų Amerikos vakarų pakrantės linija netiksli, o Ramiajame vandenyne išgalvotas netikras žemynas. Tačiau Šiaurės Amerika nubraižyta taip, kaip ir gerokai vėlesniuose žemėlapiuose. Florida, kitaip nei anksčiau, sudaro pusiasalį.

Istorija

Theatrum orbis terrarum vos pasirodęs sulaukė komercinės sėkmės. Tai lėmė ne vien A. Ortelijaus apsukrumas, bet ir atlaso žemėlapių kokybė. Kartografas rėmėsi tik geriausiais žemėlapiais ir patikimais šaltiniais. Praėjus keliems metams nuo pasirodymo jau buvo išverstas į didžiąsias Europos kalbas. Iš viso atlasas perleistas 34 kartus, o 21 laida pasirodė dar autoriui esant gyvam. Kiekvienas leidimas buvo papildomas naujais žemėlapiais. 1612 m. Italijoje išleistoje laidoje buvo dvigubai daugiau žemėlapių, nei 1570-ųjų.
Rausvarudė stirnabudė

Augimo vieta

Spygliuočių ir mišrieji miškai, ant spyglių, tarp žolių, drėgnose vietose.

Aprašymas

Vaisiakūniai vidutinio dydžio, retai didesni. Kepurėlė 4–8 cm, retai 10 cm skersmens, netaisyklingai įdubusios tauriabudės formos, rausvai ruda, oranžiškai ruda, išblunkanti iki geltonos, gelsvos spalvos. Lakšteliai balsvi, gelsvi, siauri, tankūs, nuaugtiniai. Kotas 2–5×1–1,5 cm, dažniausiai ekscentrinis, kepurėlės spalvos, stipriai suaugęs su substratu, todėl neraunama, o pjaunama. Trama rusva, nemalonaus medienos kvapo, nekarti. Sporos 4×5 μm.
Būdingi požymiai: vaisiakūniai, primenantys oranžiškai rudas tauriabudes, kepurėlės įdubusios, auga grupėmis.
Valgoma, menkavertė. Dažna.
Platelių dvaras

Istorija

Dvaras kūrėsi ant Dvaro kalvos XVI a., bet XVII a. sudegė.
Nuo XIX a. pradžios iki 1940 m. Platelių dvaras priklausė Šuazeliams, jie čia pastatydino prašmatnius rūmus.
Nuo to laiko, kai Platelių dvarą pradėjo administruoti Žemaitijos nacionalinis parkas, jame veikia ekspozicijos bei parodos. 2012 metais dvaro svirnas bei arklidės rekonstruotos ir juose įrengtos šiuolaikiškos ekspozicijos. Svirne veikia gamtos, dvaro istorijos, senovės, etnografijos ekspozicijos, parodų salė; arklidėje - Užgavėnių muziejus. XIX a. II p. liaudiškos architektūros su neogotikiniais elementais statytame Platelių dvaro svirne 2011 m. atnaujintos Platelių dvaro istorijos, senųjų Platelių, Pilies salos praeities, šio žemaičių krašto etnografijos ekspozicijos, naujai įrengta moderni gamtos ekspozicija, nuolat keičiamų parodų salė. XIX a. II p. istorizmo laikotarpio, "plytų stiliaus" arklidėje įsikūrė pirmasis Užgavėnių muziejus Lietuvoje, kuriame pristatoma garsi Žemaitijoje tradicinė Užgavėnių šventė, daugiau negu 250 įvairių Užgavėnių "lėčynų".
2008 m. Brazilijos Grand Prix

Prieš Grand Prix

Prieš paskutinį sezono GP sezono lyderis Lewis Hamiltonas turėjo 7 taškų persvarą prieš brazilą Felipe Massa iš Ferrari. Komandų įskaitoje 11 taškų prieš McLaren pirmavo Ferrari.

Orų prognozė

Prognozuojama, kad lenktynių savaitgalis vyks besikeičiančiomis oro sąlygomis. Orai sušils iki 20 laipsnių šilumos, o sekmadienį temperatūra pakils iki 24 laipsnių. Manoma, kad sekmadienį per pietus turėtų šiek tiek palyti.

Pirmoji dalis

Pirmoje treniruočių dalyje Felipe Massa buvo pirmas (1:12.305), o jo konkurentas čempionate Lewis Hamiltonas antras (1:12.495). F. Massos komandos draugas Kimi Raikkonenas liko trečias (1:12.507).

Antroji dalis

Drėgnoje trasoje vykusiose antrose treniruotėse pirmas buvo Fernando Alonso (1:12.296). Jis aplenkė brazilą Felipe Massa (1:12.353) ir Jarno Trulli su Toyota (1:12.435).

Šeštadienio treniruotės

Šeštadienio treniruotėse greičiausiai ratą apvažiavo ispanas Fernando Alonso (1:12.141). Už jo išsirikiavo abu McLaren pilotai - čempionato lyderis Lewis Hamiltonas (1:12.212) ir Heikki Kovalainenas (1:12.225). Brazilas Felipe Massa liko ketvirtas (1:12.312).
Montedio Yamagata

Istorija

Klubo ištakos siekia 1984 m., yra žaidę aukščiausioje lygoje, bet dideliais laimėjimais negali pasigirti.
Nuo 2000 m. žaidžia J2 lygoje.
Monte ir Dio yra du itališki žodžiai, kurių reikšmė atitinkamai būtų: Kalnas (Monte) ir Dio (Dievas).
Vaspurakanas

Geografija

Vaspurakanas apėmė teritorijas, kur dabar yra rytinė Turkija (Vano provincija) ir šiaurės vakarų Iranas (šiaurinė Vakarų Azerbaidžano provincijos dalis). Jis užėmė juostą tarp Vano ežero vakaruose, Urmijos ežero pietuose ir Arakso upės šiaurėje.
Araksas skyrė nuo Airarato, Gugarko ir Arcacho provincijų, Vano ežeras – nuo Turuberano. Pietuose buvo Korčaikas, Persarmėnija ir Medija, rytuose – Paitakaranas.

Senovė

Senovėje Vaspurakano regionas buvo Urartų karalystės centras, taigi, senieji žinomi jo gyventojai buvo huritai. Dabartinio Vano vietoje stovėjo Urartų sostinė Tušpa. VI a. pr. m. e. jis atiteko Medijos karalystei, vėliau čia valdė Achemenidai, o nuo III a. pr. m. e. – Medija Atropatena.
Apie 170 m. pr. m. e. Armėnijos karalystės valdovas Artašesas I prisijungė Vaspurakaną prie savo valstybės ir pavertė jį savo provincija. Krašte prasidėjo sparti armėnizacija, kurios metu senieji gyventojai huritai asimiliavosi. Iranėnų medų palikuonys, čia vadinami marais, išliko iki viduramžių.
Armėnijos karalystėje Vaspurakanas buvo administruojamas kaip atskira provincija (ašharas) ir buvo dalinamas į 36 gavarus: Rštunikas (Ռշտունիք), Tospas (Տոսպ), Bogunikas (Բոգունիք), Arčišakovitas (Արճիշակովիտ), Kuganovitas (Կուղանովիտ), Agiovitas, Garni (Գառնի), Arberani (Առբերանի), Bužunikas (Բուժունիք), Arnojotnas (Առնոյոտն), Andzevacikas (Անձևացիք), Trpatunikas (Տրպատունիք), Ervandunikas (Երվանդունիք), Marducaikas (Մարդաստան), Artazas (Արտազ), Akė (Ակէ), Didysis Agbakas (Աղբակ Մեծ), Andzachadzoras (Անձախի ձոր), Tornavanas (Թոռնաւան), Čuašrotas (Ճուաշ-ռոտ), Krčunikas (Կրճունիք), Mecnunikas (Մեծնունիք), Palunikas (Պալունիք), Gukankas (Գուկանք), Agandrotas (Աղանդ-ռոտ), Parspatunikas (Պարսպատունիք), Artašisenas (Արտաշիսեան), Bakranas (Բաքան), Gabitean (Գաբեթեան), Gazrikeanas (Գազրիկան), Taigreanas (Տայգրեան), Varažnunikas (Վարաժնունիք), Gogtnas (Գողթն), Nachdžavanas (Նախճաւան). Tuo metu provincijos plotas siekė 40870 km².
387 m. Vaspurakanas kartu su Armėnijos karalyste perėjo Sasanidų imperijai. Rytinė provincijos dalis prijungta tiesiogiai prie Sasanidų Persijos.

Viduramžiai

VIII a. Vaspurakaną nusiaubė Arabų Kalifatas, tačiau netrukus čia įsigalėjo armėniška dinastija Ardzruniai. 885 m. ją prisijungė Bagratunių karalystė. 908 m. Ardzruniai tapo nepriklausomi nuo Armėnijos ir įkūrė nepriklausomą armėnišką Vaspurakano karalystę. Tai buvo didžiausias regiono suklestėjimo laikas, kuomet šalyje dygo krikščioniški vienuolynai ir bažnyčios, buvo kuriamas turtingas paveldas. Dauguma krašte išlikusio armėniško paveldo yra iš šio laikotarpio. Tarp žymiausių paminklų yra
1021 m. dėl nuolatinės grėsmės iš rytų, Vaspurakano karalius karalystę atidavė Bizantijai, kuri čia įkūrė Katepanatą. Tačiau Bizantijai nepavyko regiono apginti ir jį užėmė Seldžiukai. Byrant Seldžiukų sultonatui, 1071 m. regionas buvo valdomas Rumo sultonato. XIII a. pradžioje Aukštutinę Armėniją į armėnų kultūrinę sferą vėl įtraukė Zakaridai, tačiau 1242 m. jį nukariavo Mongolų imperija.
Sičioniai

Aplinkinės gyvenvietės

Labūnava - 1 km
Ansainiai - 1 km
Pakapiai - 3 km
Planko ilgis

Planko ilgis - ilgio vienetas Planko vienetų sistemoje. Apytikriai lygus 1.6 × 10⁻³⁵ metro.
Mykolas Bielinskis

Biografija

Lenkijos bajorų Bielinskių giminės atstovas, herbo „Junosza“ savininkas. Karūnos didžiojo maršalkos Kazimiero Liudviko Bielinskio (? – 1713) ir Liudvikos Marijos Morštin (m. 1730) jaunesnysis sūnus. Vyresnysis brolis – Karūnos didysis maršalka Pranciškus Bielinskis (1683–1766).
1725 metais Mykolas Bielinskis gavo Karūnos didžiojo taurininko titulą, o 1737 metais buvo paskirtas Prūsijos žemės iždininku. 1738 metais Mykolas Bielinskis gavo Kulmo vaivados pareigybę.
Feliksas Tautavičius

Biografija

F. Tautavičius gimė Užmiesčio kaime, prie Kuršėnų,  kitais duomenimis – Gruzdžiuose, Užlaukiuose.  Buvo ūkininkas. Jis platino draudžiamą spaudą Kuršėnų, Žarėnų, Kruopių, Šakynos ir Žagarės apylinkėse. Pradėjo platinti „Aušrą“, vėliau ir kitus, naujai išeinančius laikraščius ir knygeles. 1894 m. buvo areštuotas ir nubaustas tremtimi į Jekaterinoslavo guberniją, kur praleido daugelį metų.
Nuo 1936 m. F. Tautavičiui paskirta 25 Lt pensija, kaip labai pasižymėjusiam knygnešiui. Jo vardas įrašytas Knygnešių sienelėje prie Vytauto Didžiojo karo muziejaus.
San Marino futbolo varžybos 1985–1986 m.

1985–1986 m. San Marino futbolo pirmenybės

Tai buvo pirmasis San Marino futbolo čempionatas.
Gutenbergo projektas

Gutenbergo projektas (Project Gutenberg) – internetinė nemokama biblioteka. Projekto pradininkas – Michael Hart.
Projektas įkurtas 1971 metais ir pavadintas 15-to amžiaus vokiečių spaustuvininko Johano Gutenbergo garbei.
2018 metų rugsėjo mėn. duomenimis, bibliotekoje yra virš 57000 knygų elektroniniu formatu. Naudojami tekstai iš viešos nuosavybės (angl. public domain) knygų, kurioms baigėsi autorinių teisių galiojimas arba kurios niekad nebuvo autorinės teisės objektas. Bibliotekoje yra ir autorinių tekstų, paskelbtų su autorių sutikimais.
2019 metais, dėl 20-čia metų pratęsto autorinių teisių galiojimo pabaigos, viešojon nuosavybėn pereis 1923 metais paskelbti kūriniai, tarp kurių tokie garsūs, kaip Felikso Zalteno „Bembis“, ar Chalilio Džibrano „Pranašas“.
Kur įmanoma, Gutenbergo projekto leidiniai yra pateikiami kaip neformatuotas (ASCII) tekstas. Keletą metų diskutuojama apie XML naudojimą. Sunkiai redaguojami leidiniai (nors ir nepageidaujami) yra PDF formato, arba kitokio, jeigu yra redagavimo savanorių.
Daugiausia projekto leidinių yra anglų k., daug vokiečių, prancūzų, italų, ispanų, olandų, suomių ir kinų kalbomis.
Visi Gutenbergo projekto tekstai gali būti gauti ir platinami nemokamai, jei tik nenaudojamas prekinis ženklas.